Кипрым къикIыжын и пэкIэ
Футбол Лъэпкъ Лигэм и кубокыр къэхьыным теухуа зэхьэзэхуэм хэта «Спартак-Налшыкым» Кипрым къикIыжын и пэкIэ зэныбжьэгъугъэ зэIущIэ иригъэкIуэкIащ.
Армением и чемпионатым етIуанэ увыпIэр щызыIыгъ Ереван и «Мика»-м «Спартак-Налшыкым» и тренер нэхъыщхьэ Шыпш Тимур япэщIигъэуващ Футбол Лъэпкъ Лигэм и кубокыр къэхьыным теухуа зэхьэзэхуэм щIагъуэу къыщимыгъэсэбэпахэр. Ди щIалэхэм яхэту зэIущIэр ирагъэжьащ гъуащхьэтет Хъанийм, гъуащхьэхъумэхэу Абазэм, Чернышовым, Сусловым, Мэкъуауэм, гъуащхьэхъумэныкъуэхэу Чеботару, ТыIэщым, Ваниевым, Балэм, гуащхьауэхэу Болэм, Короновым.
Налшыкдэсхэм джэгур жыджэру ирагъэжьащ. ЗэфIэкI хъарзынэ зэраIэр я тренерхэм ирагъэлъагъуну ахэр зэрыщIэхъуэпсыр нэрылъагъут. Дакъикъэ зыбжанэ дэкIауэ арат, Чернышовыр зэуа топыр перекладинэм щытехуам. Мыгувэу армянхэми хуэфэщэн жэуап къатыжащ. Иджы ахэр зэуа топым Хъанийм и гъуэм и пкъор игъэсысащ. Загъэпсэхуным Iуэхур нэблэгъэпауэ Болэр «Мика»-м и штрафнойм пэгъунэгъуу ираудащ. АрщхьэкIэ ари тэмэму къахуэгъэсэбэпакъым.
Джэгум и етIуанэ Iыхьэм ди щIалэхэм къахыхьащ ЛIупыр, Сирадзе, Зинович. Абыхэм яхъуэжащ Болэр, Ваниевыр, ТыIэщыр. Командэхэри нэхъ ерыщыжу ебгъэрыкIуэ хъуащ. Апхуэдэхэм ящыщ зым, ди гъуащхьэхъумэхэм я щыуагъэр къагъэсэбэпри, еревандэсхэм бжыгъэр къызэIуахащ. АрщхьэкIэ куэд дэмыкIыу «Спартак-Налшыкым» ар зэхуэдэ ищIыжащ: ЛIупым Iэзэу кърита топыр Короновым гъуэм дигъэкIащ.
ИужькIэ лъэныкъуитIми Iэмал хъарзынэхэр яIа пэтми, бжыгъэм зихъуэжакъым. Командэхэр зэрытемыгъэкIуауэ, 1:1-уэ, зэбгъэдэкIыжащ.
Кипрым къыщыпэщыта зыгъэсэныгъэр ди щIалэхэм абдежым къыщаухащ. «Мика»-м ипэкIэ ирагъэкIуэкIа зэIущIитхум ящыщу тIум щытекIуащ, апхуэдизри къыхагъэщIащ, зым зэрыщызэтегъэкIуакъым.
«Спартак-Налшыкыр» дыгъуасэ Къэбэрдей-Балъкъэрым и къалащхьэм къэкIуэжащ. Махуэ зытIущкIэ загъэпсэхунурэ, гъатхэпэм и 11-м щIэзыдзэж Урысей Федерацэм футболымкIэ и япэ дивизионым щекIуэкIыну зэхьэзэхуэм зыхуэгъэхьэзырыным и кIэух Iыхьэм ди щIалэхэм пащэнущ.
Жыласэ Заурбэч.
